ພວກປະທ້ວງ ຈູດເຜົາ ສໍານັກງານຂອງ ອະດີດນາຍົກລັດຖະມົນຕີ ອີຈິບ (ວີດີໂອ)
ພວກປະທ້ວງທີ່ໂມໂຫໂທໂສ ພາກັນຈູດສໍານັກງານຂອງ ອະດີດນາຍົກລັດຖະມົນຕີ​ Ahmed Shafiq ຍ້ອນບໍ່ພໍໃຈນຳຜົນການເລືອກຕັ້ງ ປະທານາທິບໍດີຮອບທໍາອິດ.
ພວກເດີນຂະບວນປະທ້ວງຊາວອີຈິບທີ່ໂມໂຫໂທໂສກ່ຽວກັບອະດີດນາຍົກລັດຖະມົນຕີ ພາຍໃຕ້ການນໍາພາຂອງອະດີດປະທານາທິບໍດີ ໂຮສນີ ມູບາຣັກ ທີ່ໄດ້ຖືກປົດອອກຈາກອໍານາດໄປນັ້ນພວມຈະໄດ້ ເຂົ້າໄປແຂ່ງຂັນໃນການເລືອກຕັ້ງປະທານາທິບໍດີຮອບຊີ້ຂາດນັ້ນໄດ້ພາກັນບຸກເຂົ້າໄປທໍາລາຍສຳນັກໃຫຍ່ໃນການໂຄສະນາຫາສຽງເລືອກຕັ້ງຂອງທ່ານແລະກໍເອົາໄຟຈູດເຜົາ ຫຼັງຈາກບັນດາເຈົ້າໜ້າທີ່ຢືນຢັນຜົນຂອງການປ່ອນບັດເລືອກຕັ້ງຮອບທໍາອິດນັ້ນ ເຈົ້າໜ້າທີ່ຊ່ອຍເຫຼືອສຸກເສີນ ແຈ້ງໃຫ້ຮູ້ໃນຕອນເດິກຄືນວັນຈັນວານນີ້ ວ່າ ໄຟທີ່ໄດ້ໄໝ້ສໍານັກງານຂອງທ່ານ Ahmed Shafiq ທີ່ກຸງໄຄໂຣນັ້ນ ໄດ້ມອດແລ້ວ ແລະບໍ່ມີຜູ້ໃດໄດ້ຮັບບາດເຈັບ ກ່ອນໜ້ານັ້ນພວກປະທ້ວງຫຼາຍພັນຄົນພາກັນໄປເຕົ້າໂຮມກັນຢູ່ທີ່ຈະຕຸລັດ Tahrir ໃນໃຈກາງກຸງໄຄໂຣແລະໃນສະຖານທີ່ແຫ່ງອື່ນໆໃນທົ່ວ ອີຈິບ ພາກັນຮ້ອງຄໍາຂັວນຕ່າງໆຕໍ່ຕ້ານທະຫານພ້ອມທັງຕໍ່ຕ້ານທ່ານ Shafiq ແລະທ່ານ Mohammad Morsi ຜູ້ສະໝັກເລືອກຕັ້ງສັງກັດພັກພະລາດອນພາບອິສລາມນັ້ນ ການນັບບັດຄະແນນສຽງເລືອກຕັ້ງປະທານາທິບໍດີທີ່ເສລີຄັ້ງທໍາອິດໃນສັບປະດາຜ່ານມາ ສະແດງໃຫ້ເຫັນວ່າ ທ່ານ Morsi ສັງກັດພັກພະ ລາດອນພາບອິສລາມມີສຽງນໍາໜ້າ ແລະທ່ານ Ahmed Shafiq ທີ່ບໍ່ຝັກໄຝ່ໃນດ້ານສາສະໜາ ມີສຽງນໍາໜ້າອັນດັບສອງ ມີການມອງເບິ່ງກັນຢ່າງກວ້າງຂວາງວ່າ ການເລືອກເອົາທ່ານ Shafiq ເທົ່າກັບເປັນການ ສືບຕໍ່ ແລະເປັນສັນຍະລັກ ແຫ່ງການປົກຄອງ ຂອງທ່ານມູບາຣັກແລະການແຂ່ງຂັນກັນ ຮອບສຸດທ້າຍຫຼືຮອບຊີ້ຂາດຂອງທ່ານກັບທ່ານ Morsi ນັ້ນເປັນຜົນຂອງການແບ່ງແຍກ ກັນຫຼາຍທີ່ສຸດເທົ່າທີ່ເປັນໄປໄດ້ ຜົນຂອງການປ່ອນບັດເລືອກຕັ້ງ ໄດ້ແບ່ງແຍກອີຈິບ ແລະສ້າງຄວາມຜິດຫວັງຢ່າງເລິກເຊິ່ງໃຫ້ແກ່ຂະບວນການຂອງພວກນັກເຄື່ອນໄຫວທີ່ ກະຕຸກຊຸກຍູ້ໃຫ້ມີການລຸກຮືຂຶ້ນຕໍ່ຕ້ານກຸ່ມ ກຳອຳນາດເກົ່າ ຂອງທ່ານມູບາຣັກ ໃນປີ 2011 ນັ້ນ